
NAVODILA ZA PISANJE STROKOVNIH IN ZNANSTVENIH DEL NA VISOKI ŠOLI ZA UPRAVLJANJE PODEŽELJA GRM NOVO MESTO
Navodila za pisanje strokovnih in znanstvenih del na Visoki šoli za upravljanje podeželja Grm Novo mesto (v nadaljevanju Navodila) urejajo pisanje strokovnih in znanstvenih del na Visoki šoli za upravljanje podeželja Grm Novo mesto (v nadaljevanju: VŠ Grm Novo mesto), in sicer: seminarske naloge, aplikativne raziskovalne naloge, strokovnih člankov, znanstvenih člankov, diplomske in magistrske naloge. 
Vsa strokovna in znanstvena dela na VŠ Grm Novo mesto morajo biti strukturirana po IMRaD metodologiji (Introduction - uvod, Methods - metode, Results - rezultati And (in) Discussion - razprava). 
Za citiranje, povzemanje in navajanje literature in virov je izbran APA (American Psychological Association) način oz. stil.
Za izdelavo diplomske/magistrske naloge priporočamo Predlogo za izdelavo zaključne naloge, ki že vključuje osnovno strukturo zaključne naloge (strani, poglavja, avtomatsko kazalo, odseke strani, številčenje …).

1 
DEFINICIJA POSAMEZNIH PISNIH IZDELKOV

1.2
Seminarska naloga

Seminarska naloga je samostojna obdelava določene strokovne teme, ki jo študentu določi nosilec oziroma izvajalec učne enote, lahko pa si jo študent izbere sam. Pri izdelavi seminarske naloge se študent spoznava z določeno tematiko s področja učne enote in si pridobi prve izkušnje pri pisanju strokovnih del, ki so osnova za pisanje diplomske naloge. S seminarsko nalogo mora študent dokazati sposobnost povezovanja teoretičnega in praktičnega znanja ter samostojne uporabe aktualne strokovne literature. Seminarska naloga je lahko teoretična, lahko pa je sestavljena iz teoretičnega in empiričnega dela. Seminarsko nalogo študent običajno predstavi v okviru vaj, ki so namenjene praktični uporabi teoretičnih spoznanj pri učni enoti. Vsebinsko je vezana na učni načrt učne enote. Seminarsko nalogo lahko napiše eden študent ali skupina študentov. V takem primeru se tema razdeli na več podtem. Iz pisnega izdelka in predstavitve morata biti razvidna prispevek in delo posameznega člana v skupini, kar je osnova za oceno. Obseg seminarske naloge določi nosilec/izvajalec posamezne učne enote oziroma mentor.
1.3 
Aplikativna raziskovalna naloga

Aplikativna raziskovalna naloga je samostojno delo študenta, ki ga pripravi pod vodstvom nosilca/izvajalca učne enote oziroma mentorja. V njej so koristne informacije in spoznanja, do katerih je študent prišel v času študija z individualnim študijskim delom in s pomočjo empiričnega gradiva. Je samostojna pisna obravnava konkretnega problema iz prakse, s predlogom za njegovo rešitev. Z aplikativno raziskovalno nalogo študent dokaže, da je sposoben tehtno obravnavati praktični strokovni problem ob uporabi informacijske in komunikacijske tehnologije ter sistemov kot vira informacij in ob obvladovanju izbranih metodoloških orodij za reševanje problemov. Aplikativno raziskovalno nalogo lahko napiše eden študent ali skupina študentov. V primeru skupinskega dela se tema razdeli na več podtem. Iz pisnega izdelka in predstavitve pa mora biti razviden prispevek in delo posameznega člana skupine, kar je osnova za oceno. Obseg aplikativne raziskovalne naloge določi nosilec/izvajalec posamezne učne enote oziroma mentor.
1.4 
Strokovni članek

Strokovni članek je rezultat samostojnega dela, ki ga študent lahko pripravi pod vodstvom izbranega mentorja, praviloma izvajalca oz. nosilca učne enote, ki je vsebinsko povezana z obravnavano temo v strokovnem članku. V članku avtor praviloma navede in opiše koristne informacije in spoznanja, do katerih je prišel z individualnim raziskovalnim delom. V članku so predstavljena že znana spoznanja s ciljem, da se uporabijo v teoriji in praksi, s poudarkom na uporabnosti rezultatov izvirnih raziskav in širjenju znanja z namenom povzemanja, analize, evalviranja ali sintetiziranja informacij, ki so že bile objavljene. Strokovni članek prinaša nova spoznanja, ki vključujejo tudi rezultate lastnega raziskovalnega dela. Obseg in oblikovno tehnični vidik strokovnega članka določi uredniški odbor zbornika oziroma revije, kjer želi avtor članek objaviti.
1.5 
Znanstveni članek

Struktura in oblika znanstvenega in strokovnega članka sta podobni. Pri pisanju je potrebno upoštevati tehnične vidike uredniškega odbora zbornika ali revije, v kateri ga želimo objaviti. Znanstveni članek je samostojno avtorsko delo, kjer avtorji na osnovi znanih ugotovitev drugih avtorjev predstavljajo nove znanstvene ugotovitve, ki lahko predstavljajo nove teorije, nove metode ali na novo odkrita znanstvena spoznanja. Bistvena razlika med strokovnim in znanstvenim člankom je v vsebini. Znanstveni članek mora vsebovati izvirne znanstvene dosežke. 
1.6 
Diplomska/magistrska naloga
Diplomska naloga je samostojno strokovno delo študenta, v katerem pod vodstvom mentorja (in morebitnega somentorja) obdeluje določeno temo. 
Magistrska naloga je rezultat zahtevnejšega samostojnega dela študenta, pri katerem študent s pomočjo mentorja (in morebitnega somentorja) raziskovalno obravnava določen problem s področja upravljanja podeželja ali drugega ustreznega področja z vidika vsebinske ali analitsko-metodološke obravnave.

Osnovni namen diplomske/magistrske naloge je, da študent dokaže sposobnost, samostojnost in iznajdljivost pri celostnem reševanju teoretičnih in praktičnih problemov, za katere pa ni nujno, da so originalni. Pri izdelavi diplomske/magistrske naloge mora študent dokazati sposobnost uporabe teoretičnega in praktičnega znanja, pridobljenega v času študija ter sposobnost samostojne uporabe aktualne domače in tuje strokovne ter znanstvene literature. Poleg tega mora študent dokazati sposobnost uporabe raziskovalnih metod, tujih spoznanj, stališč in strokovnih dejstev, ki so objavljena v uporabljeni citirani strokovni in znanstveni literaturi; prav tako pa tudi sposobnost zbiranja, selekcioniranja, obdelave, grafičnega prikaza in interpretacije zbranih podatkov. 
Obseg naloge določi mentor. Obseg diplomske naloge običajno znaša med 60.000 do 120.000 znakov (brez presledkov), obseg magistrske naloge pa 100.000 do 180.000 znakov (brez presledkov). Odstopanje glede obsega mora mentor pisno utemeljiti. Priloge ne štejejo v kvoto dovoljenega obsega. Diplomska/magistrska naloga  mora biti jezikovno in oblikovno ustrezna.
Diplomsko/magistrsko nalogo kandidat ustno zagovarja pred komisijo. Postopek prijave teme, oddaje in zagovora diplomske/magistrske naloge na VŠ Grm Novo mesto določa Pravilnik o diplomski in magistrski nalogi. Z uspešnim zagovorom diplomske/magistrske naloge študent zaključi študij po izbranem študijskem programu in prejme s študijskim programom določen naziv. 
1.7 
Priporočilo

Svetujemo, da pri navajanju empirično zbranih podatkov dosledno upoštevate predpise o varovanju osebnih podatkov in interne akte o varovanju poslovne skrivnosti organizacije, na katero se podatki nanašajo. Zakon o dostopu do informacij javnega značaja (6. člen) podrobneje navaja vse podatke oz. informacije, ki niso javnega značaja in ki se ne smejo navajati v besedilu.

2 
OPIS POSAMEZNIH VSEBINSKIH SKLOPOV PISNIH IZDELKOV

2.1 
Platnica, hrbet platnic, notranja naslovna stran in izjava o avtorstvu 

2.1.1 
Seminarska naloga

Seminarska naloga je vezana v spiralo ali speta v plastično mapo. Vsebovati mora vse sestavine kot diplomska/magistrska naloga, razen izjave o avtorstvu.

2.1.2 
Diplomska/magistrska naloga

Diplomska/magistrska naloga mora biti vezana v temno zelene platnice. Na zunanji naslovni strani (platnici) je napis z zlatimi črkami (glej Prilogo 1). V primeru, da je naloga napisana v angleškem jeziku, je platnica izdelana na enak način (glej Prilogo 2). 
Med platnico in notranjo naslovno stranjo se vstavi debelejši notranji beli list, ki je prazen. 
Notranja naslovna stran ima enako besedilo in razpored, kot je navedeno za zunanjo naslovno stran, s tem, da se pod imenom in priimkom študenta izpiše še naziv, naslov ter ime in priimek mentorja, in sicer Mentor: naziv, naslov, ime, priimek. Spodaj sredinsko je treba napisati NOVO MESTO, mesec in leto izdelave (glej Prilogo 3). 

Na naslednji strani je na spodnjem delu strani podpisana Izjava o avtorstvu (glej Prilogo 4). 
Na platnici in notranji naslovni strani:

- sta napisa DIPLOMSKA NALOGA oz. MAGISTRSKA NALOGA velikosti 18 točk (5 mm na platnici), 
- vse ostalo besedilo je velikosti 14 točk (4 mm na platnici);

- mesec, mentor ter naslov/naziv mentorja je napisan z malimi tiskanimi črkami;

- vse ostalo z velikimi tiskanimi črkami, krepko. 
Na platnici je oddaljenost napisov od spodnjega roba sledeča: 
· NOVO MESTO, mesec leto (3 cm), 
· IME IN PRIIMEK študenta/tke (10,5 cm), 
· NASLOV NALOGE v dveh vrsticah (14,5 cm), 
· ŠTUDIJSKI PROGRAM (18 cm), 
· DIPLOMSKA OZIROMA MAGISTRSKA NALOGA (19,5 cm) in 
· logo VŠ Grm Novo mesto (24 cm). 
Na notranji naslovni strani je oddaljenost napisov od spodnjega roba sledeča: 

· NOVO MESTO, mesec leto (3 cm), 

· Mentor: naziv/naslov IME in PRIIMEK (8,5 cm),
· IME IN PRIIMEK študenta/tke (10 cm), 

· NASLOV NALOGE v dveh vrsticah (14,5 cm), 

· ŠTUDIJSKI PROGRAM (18 cm), 

· DIPLOMSKA OZIROMA MAGISTRSKA NALOGA (19,5 cm) in 

· logo VŠ Grm Novo mesto (24 cm). 

Velikost loga je v dolžino 11,99 cm x v višino 2,72 cm (dolžina x višina).
Na hrbtu platnic se v smeri od spodaj navzgor z velikimi tiskanimi črkami izpiše:

· 6,5 cm od spodaj - IME in PRIIMEK avtorja ter 

· 17 cm od spodaj - vrsta naloge (DIPLOMSKA oziroma MAGISTRSKA NALOGA).

Velikost pisave 4 mm (glej Prilogo 5). 

2.2 
Povzetek in ključne besede

Izjavi o avtorstvu sledi POVZETEK/ABSTRACT. Diplomska/magistrska naloga ima lahko največ dve strani povzetka tako v slovenskem kot tujem jeziku (angleščina/nemščina). Seminarska naloga ima lahko največ pol strani povzetka v slovenskem jeziku in tujem jeziku (angleščina/nemščina).

Povzetek naj vsebuje: (1) Raziskovalno vprašanje; (2) Namen; (3) Metodo; (4) Rezultate; (5) Organizacijo; (6) Družbo; (7) Originalnost in (8) Omejitve/nadaljnje raziskovanje in ključne besede (Keywords) v slovenskem ter tujem jeziku (angleščina/nemščina). Ključne besede (od 5 do 8) so navedene kot tekoči tekst, na koncu povzetka (od ostalega teksta jih ločuje prazna vrstica).
Naslov POVZETEK/ABSTRACT (naslov prve ravni) – velikost 14pt, velike tiskane črke, krepko, leva poravnava, za tem prazna vrstica 12pt. POVZETEK/ABSTRACT vsebuje tudi naslov naloge (za diplomsko/magistrsko nalogo velja, da mora biti identičen, kot je napisan na sklepu o diplomski/magistrski nalogi). 

Naslov NALOGE (naslov druge ravni) - velikost 12pt, velike tiskane črke, krepko, leva poravnava, za tem prazna vrstica 12pt.
Naslovi vsebine povzetka/abstract-a: (1) Raziskovalno vprašanje (RV); (2) Namen; (3) Metoda; (4) Rezultati; (5) Organizacija; (6) Družba; (7) Originalnost in (8) Omejitve/nadaljnje raziskovanje so zapisani v velikosti 12pt, male tiskane črke, krepko, obojestranska poravnava. Za naslovom vsebine povzetka se zapiše dvopičje (:) in se nadaljuje z vsebino (na primer Raziskovalno vprašanje: V diplomski nalogi smo se dotaknili ….).
2.3 
Kazalo in številčenje strani
Kazalo vsebine (KAZALO) je obvezno in vključuje naslove poglavij in podpoglavij. Naloga lahko vsebuje tudi kazalo morebitnih tabel, slik. Vsako kazalo se prične na novi strani. Naslovi poglavij in podpoglavij so levo poravnani. Za zadnjo številko v številki naslova poglavja/podpoglavja ni pike. 

KAZALO (naslov prve ravni) – velikost 14pt, velike črke, pokončno, krepko. Sledi prazna vrstica (velikost 12pt in razmik 1,2). Kazalo se oblikuje v avtomatskem načinu. Velikost in oblika posameznih naslovov v kazalu je zato enaka kot v besedilu, in sicer: 
Naslov prve ravni (glavna poglavja – 1, 2, 3 itd.) - velikost 14pt, velike tiskane črke, pokončno, krepko. 
Naslov druge ravni (podpoglavja - 1.1, 1.2, 1.3 itd.) - velikost 12pt, male tiskane črke, pokončno, krepko. 
Naslov tretje ravni (podpoglavja - 1.1.1, 1.1.2 itd.) - velikost 12pt, male tiskane črke, ležeče, krepko. 

Uporabi naslovov četrte ravni (1.1.1.1, 1.1.1.2 itd.) se izogibamo. Uporabljamo jo le, če presodimo, da je to nujno potrebno. Za naslov četrte ravni uporabimo velikost 12pt, male tiskane črke, ležeče, nekrepko.

Kazalo vsebuje le naslove prvih treh ravni. V kazalu navedemo tudi naslov REFERENCE in PRILOGE in podnaslove posameznih prilog. REFERENCE in PRILOGE nista oštevilčeni poglavji. Za REFERENCE (naslov prve ravni) uporabimo velikost 14pt, velike tiskane črke, pokončno, krepko ter za PRILOGE (naslov prve ravni) uporabimo velikost 14pt, velike tiskane črke, pokončno, krepko.
Kazalo vsebine oblikujemo po spodnji predlogi.

Za kazalom vsebine nato oblikujemo kazalo tabel, nato kazalo slik.

KAZALO TABEL (naslov prve ravni) – velikost 14pt, velike tiskane črke, pokončno, krepko.  Sledi prazna vrstica (velikost 12pt in razmik 1,2). Nato sledijo oštevilčeni naslovi tabel, ki imajo enak slog kot v besedilu - velikost 10pt, male tiskane črke, pokončno, krepko, leva poravnava. Tabele so oštevilčene dvo- ali trištevilčno, brez dvopičja. Prva oz. druga zaporedna številka označuje številko poglavja oz. podpoglavja, druga oz. tretja pa tabelo (npr. Tabela 1.1. Starost anketirancev). Naslednja zaporedna številka se začne šteti znova v vsakem novem poglavju.
Kazalo tabel se oblikuje na novi strani, in sicer po spodnji predlogi:
KAZALO TABEL

Tabela 1.1. Vrednosti fotonov pri različnih stopnjah osvetlitve …………….…………………………...5

Tabela 5.2. SWOT analiza ……………………………………………………………………………………….…...…….17

Kazalu tabel sledi kazalo slik. V kazalo slik uvrstimo tudi grafikone, ki jih poimenujemo kot slike. 
KAZALO SLIK (naslov prve ravni) – velikost 14pt, velike tiskane črke, pokončno, krepko. Sledi prazna vrstica (velikost 12pt in razmik 1,2). Nato sledijo oštevilčeni naslovi slik, ki imajo enak slog kot v besedilu - velikost 10pt, male tiskane črke, številka slike ležeče, naslov slike pokončno, krepko, leva poravnava. Slike so oštevilčene dvo- ali trištevilčno, s piko za številko, brez dvopičja. Prva oz. druga zaporedna številka označuje številko poglavja oz. podpoglavja, druga oz. tretja pa tabelo (npr. Slika 1.1. Starost anketirancev v %). Naslednja zaporedna številka se začne šteti znova v vsakem novem poglavju.
Kazalo slik se oblikuje na novi strani, in sicer po spodnji predlogi:
KAZALO SLIK

Slika 1.1. Povprečne vrednosti temperatur po dnevih .……………………….…………………………....5

Slika 5.2. Število oseb moškega in ženskega spola med sodelujočimi v raziskavi ……………….7

ŠTEVILČENJE STRANI

Številčenje strani je spodaj sredinsko:

· od Povzetka do Uvoda z malimi rimskimi številkami in 
· od vključno Uvoda naprej z arabskimi številkami. 
Velikost številke strani je 10pt. Priloge nimajo oštevilčenih strani. 
2.4 
Uvod
Uvod uvede bralca v preučevani problem. V uvodu označimo problem tako, da ga pojasnimo, razložimo cilje in namen naloge. Če se pisni izdelek nanaša na reševanje problema v neki konkretni organizaciji, kratko predstavimo delovno okolje oziroma organizacijo in napišemo, kaj bomo v tej organizaciji preučevali. Uvod mora biti povsem avtorski. Praviloma v njem ni citatov in povzetkov. Čeprav je na začetku naloge, je priporočljivo, da ga napišemo nazadnje. 

Vsebovati mora vsaj: 

(1) opis raziskovalnega vprašanja oz. problema,

(2) namen in cilj raziskovanja. 
Pisni izdelek je lahko samo teoretičen, najpogosteje pa je sestavljen iz teoretičnega in empiričnega dela. V prvem primeru je teoretični del osrednji del naloge. Razdeljen je na poglavja in podpoglavja, ki jih poimenujemo s konkretnimi naslovi. Po uvodu na prvih straneh teoretičnega dela predstavimo osnovne pojme. V naslednjih poglavjih in podpoglavjih na sintetično-analitičen način obravnavamo teoretična spoznanja, s katerimi skušamo doseči v uvodu postavljene cilje. Na koncu obsežnejšega poglavja je smiselno na kratko povzeti pomembnejše ugotovitve. V drugem primeru pa je teoretični del uvod v preučevani problem, ki predstavlja izhodišča in ozadje raziskave problema oziroma pisnega izdelka z empiričnim delom. Vključuje lahko tudi zgodovinski pogled na problem raziskovanja in evalvira rezultate dosedanjih raziskav. Empirična raziskava ni ponovitev že opravljenih raziskav (čeprav je lahko tudi to, če npr. želimo opraviti raziskavo na drugačnem vzorcu ali podobno). Praviloma je vsako raziskovanje nadgradnja prejšnjih raziskav, ki problem raziskovanja osvetljujejo z različnih vidikov.

2.5 
Pregled literature

Pregled literature je prvo poglavje po strukturi IMRaD (Introduction). 

Vsebovati mora vsaj: 
(1) pregled literature oz. teoretične osnove in 
(2) razvoj hipotez. 
To poglavje lahko razdelimo na več podpoglavij. Pomembno je, da s pomočjo relevantne literature dobimo zadostne osnove za izdelavo teoretičnega modela raziskave. Na osnovi literature dobimo potrditev relevantnosti raziskovalnega vprašanja in razvijemo hipoteze.

Izbor relevantne literature je zelo pomemben. Vsa uporabljena literatura in viri naj bodo čim novejše izdaje. Držimo se okvirnega pravila, da naj bo 25 % uporabljenih referenc mlajših od 2 let, 50 % mlajših od 5 let, ostalo pa je lahko starejše. 
Reference naj bodo čim novejše izdaje – držimo se približnega razmerja: ¼ do 2 let, ¼ od 2 do 5 let, ¼ od 5 do 10 let in ¼ je lahko starejših od 10 let. 

V diplomski nalogi mora biti uporabljenih najmanj 15 referenc, od tega vsaj 4 tuje. V magistrski nalogi mora biti uporabljenih vsaj 30 referenc, od tega vsaj 8 tujih. 

Pri seminarski in aplikativni raziskovalni nalogi uporabimo polovico manj referenc kot pri diplomski nalogi. 
2.6 
Hipoteze

Hipoteze so domnevni odgovori na raziskovalna vprašanja, ki oblikujejo odnos med pojavi na način, da jih je mogoče empirično preveriti. Hipoteze morajo biti jasno navedene, kar pomeni, da ne dopuščajo dvoumnosti. Z njimi ugotavljamo vzročno posledične povezave in odnose med pojavi. 
Definicija in razvoj hipoteze: 
· hipoteza je bolj ali manj verjetna predpostavka, da obstaja nek pojav kot vzrok in posledica nekega drugega pojava; 
· hipoteza je neko teoretično stališče ali zaključek, ki ima določeno stopnjo verjetnosti; 
· hipoteza omogoča reševanje raziskovalnega problema ter njegovo preverjanje v praksi; 

· hipoteze postavimo takrat, ko se odločimo za ustrezno statistično metodo, ki omogoča njihov preizkus;

· preverjena hipoteza pomeni rešitev preučevanega problema in zaključek raziskovanja, lahko ima elemente znanstvenega spoznanja ali znanstvene teorije.
Ker gre za teoretično-miselni korak od starega k novemu spoznanju, predstavlja vodilno idejo raziskovalnega dela.

2.7 
Metoda

Metoda je drugo poglavje po strukturi IMRaD (Methods) – V tem delu predstavimo načrt raziskave, s katerim utemeljimo, kako bomo pridobili podatke in informacije, potrebne za odgovor na zastavljeno raziskovalno vprašanje. Ta načrt zajema:

(1) Strategijo raziskovanja (kvantitativna ali kvalitativna).

(2) Obseg raziskave – predstavitev populacije, vzorčenje (če je potrebno), spremenljivke idr.
(3) Metodo zbiranja podatkov (kakšen merski instrument bo uporabljen). 

(4) Metodo obdelave podatkov.

Možna je triangulacija podatkov in/ali metod raziskovanja, izjemoma tudi strategij raziskovanja. 
To poglavje naj vsebuje vsaj: 

(1) zbiranje podatkov in 

(2) razvoj teoretičnega modela in merne instrumente. 

Poglavje Metode lahko poimenujemo drugače, lahko ga razdelimo na več podpoglavij ali pa ga nadomestimo z več poglavji. 

Strategija raziskovanja – je odvisna od glavnega raziskovalnega vprašanja, ki nas usmeri v kvalitativno ali fenomenološko oz. v kvantitativno ali pozitivistično raziskovalno strategijo. Med strategije raziskovanja sodijo eksperiment, študija primera, poizvedovanje ipd. Vsaka strategija raziskovanja lahko uporablja eno ali več metod zbiranja podatkov. 

Obseg raziskave – za empirični del naloge je nujno opredeliti, katera populacija je predmet obravnave. Ker praviloma raziskave ne moremo opraviti na celotni populaciji, opredelimo vzorec oseb ali organizacij, ki jih bomo proučili. Vzorec pri kvantitativni raziskavi naj bo reprezentativen, da omogoča posplošitev ugotovitev na ožjem ali širšem preučevanem področju. V seminarski, aplikativno raziskovalni in diplomski nalogi se obseg raziskave lahko nanaša na ožje poslovno okolje organizacije (posamezno podjetje, zavod idr., segment večjega podjetja, pojav v krajšem časovnem obdobju, npr. 5 let). 

Metoda zbiranja podatkov – omogoča, da prikažemo predmet preučevanja s pomočjo empiričnih podatkov. Za to uporabljamo anketni vprašalnik, strukturiran ali polstrukturiran intervju, metodo opazovanja, zbiranje in analizo dokumentov, primerjalno metodo, zgodovinsko metodo idr. 

Do rezultatov lahko pridemo s kvalitativno ali kvantitativno obdelavo podatkov – prikažemo jih besedno ali z ilustracijami. Ilustracije v pisnih besedilih so tabele, grafi, risbe, zemljevidi, fotografije, sheme in slike.
2.7 
Rezultati
V tem poglavju (tretje poglavje po strukturi IMRaD – Results) navedemo rezultate raziskave. Rezultate predstavimo v besedilu, tabelah in tudi v grafični obliki. Rezultatov ne komentiramo. Poglavje lahko nadomestimo z več poglavji, lahko ga poljubno poimenujemo ali ga razdelimo na več podpoglavij.

2.8 
Razprava

Razprava oz. diskusija je četrto oz. zadnje poglavje po strukturi IMRaD (Discussion). 
To poglavje vsebuje vsaj naslednja področja: 
(1) razpravo o rezultatih glede na teoretične osnove, 
(2) potrditev oz. zavrnitev hipotez in 
(3) navedbo lastnega mnenja. 
Predvsem je pomembno, da rezultate komentiramo skladno s pregledom literature in da dobljene rezultate podkrepimo z izsledki drugih avtorjev. Zavrnitev hipoteze ali delna potrditev hipotez je ravno tako ustrezen zaključek kot njena potrditev. V tem poglavju glede na dobljene rezultate podamo tudi lastno mnenje o zaključkih raziskave. Tudi to poglavje lahko nadomestimo z več poglavji ali pa ga razdelimo na več podpoglavij. Izjemoma lahko – predvsem pri strokovnih in znanstvenih člankih – poglavji Rezultati in Razprava združimo.

2.9 
Zaključek

Sklepne misli obsegajo najpomembnejše ugotovitve in odgovore na v uvodu postavljene cilje, hipoteze ali raziskovalna vprašanja, sistematično in strnjeno. Je sinteza končnih spoznanj, stališč in ugotovljenih pomembnih dejstev po kronološkem zaporedju celotnega pisnega dela. V njem ne navajamo novih spoznanj, dokazov, podatkov in informacij. Misli so izražene natančno in jedrnato, zato delujejo močneje in so bolj prepričljive. V tem poglavju praviloma ne odpiramo podpoglavij, poimenujemo pa ga lahko tudi Sklep, Sklepna misel ali kaj podobnega. 
Zaključek naj vsebuje vsaj naslednja področja: 

(1) Kratek povzetek vsebine poglavij – V tem delu sintezno povzamemo bistvene vsebine posameznih poglavij in v njih navedene ključne ugotovitve najpomembnejših avtorjev. Dodamo tudi svoja sklepna razmišljanja. 

(2) Kratek opis rezultatov – V tem delu navedemo rezultate raziskave. Rezultatov ne smemo prepisati iz poglavja Rezultati oz. iz prejšnjih poglavij, ampak jih moramo navesti z drugimi besedami tako, da naredimo logičen uvod v to poglavje.

(3) Prispevek k stroki – Vsaka raziskava mora prinesti nekaj novega in v tem delu predstavimo, kakšni so prispevki k stroki oz. znanosti. 

(4) Vpliv na stroko. 
(5) Smeri nadaljnjega raziskovanja – Nobena raziskava ne odgovori na vsa vprašanja in z vsako raziskavo se odprejo nova. Zaradi tega je korektno, da navedemo oz. predlagamo potencialnim raziskovalcem predloge nadaljnjega raziskovanja na obravnavanem področju. 

(6) Omejitve raziskave – Vsaka raziskava ima tudi svoje omejitve, ki jih je potrebno predstaviti. Te omejitve so lahko glede časa, kraja, uporabljenega vzorca itd.
2.10 
Tabele, slike in enačbe
2.10.1 Tabele

Tabele morajo biti sredinsko poravnane in postavljene na mesta, kamor vsebinsko sodijo, hkrati pa morajo biti v besedilu omenjene tako, da se navede njihova številka, npr. (glej Tabelo 1.1.). Vse tabele morajo imeti enako obliko (enak slog, enako debelino črt …). Če je mogoče, naj bo tabela na eni strani. Če pa se razprostira preko več strani, napišemo spodaj desno v prvi vrstici pod tabelo »se nadaljuje«, zgoraj levo v prvi vrstici na novi strani pa »nadaljevanje«. Vsako nadaljevanje tabele mora imeti izpisano glavo tabele v celoti. 
Številka tabele in naslov tabele sta nad tabelo levo poravnani, velikost 10pt, male tiskane črke, pokončno. V naslednji vrsti (razmak med vrstico je 1,0) je tabela. 
Velikost pisave v tabeli je 8pt-12pt; razmik med vrsticami je lahko 1,0 ali enak kot v besedilu 1,2. 
Tabele so oštevilčene dvo- ali trištevilčno, brez dvopičja. Prva oz. druga zaporedna številka označuje številko poglavja oz. podpoglavja, druga oz. tretja pa tabelo (npr. Tabela 1.1. Starost anketirancev). Naslednja zaporedna številka se začne šteti znova v vsakem novem poglavju. Tabele so črno-bele. 
Če je tabela ali so v tabeli navedeni podatki prevzeti iz literature, mora biti neposredno pod tabelo natančno navedena referenca v celoti. Referenca je navedena v obliki opombe. Opombe so navedene v prvi vrstici pod tabelo in levo poravnane. Velikost pisave opomb in referenc je 10pt. Naslov tabele se začne s »Tabela X.Y.« s piko za številko (in brez dvopičja). Opombe se začnejo z besedo  »Opomba«,  nato napišemo piko za besedo Opomba (.). Opomba napišemo ležeče, besedilo opombe pokončno.

Tabela in reference (opombe) se oblikujejo po spodnji predlogi: 
Tabela 1.1. Starost anketirancev

	Starost
	Število odgovorov
	V odstotkih

	Od 15 do 20 let
	5
	42

	Od 20 do 30 let
	7
	58

	Skupaj
	12
	100


Opomba. Model odnosov med objekti. Prirejeno iz »Raziskava odnosov v zahtevnih modelih«, po T. Harton in J. V. Walland, 2011, Revija za menedžment, 33, str. 99. 

Podajamo 2 primera navedbe opomb in referenc v tabeli.
Primer tabele, referenca je iz revije (navedemo samo letnik revije): 

Opomba. Model odnosov med objekti. Prirejeno iz »Raziskava odnosov v zahtevnih modelih«, po T. Harton in J. V. Walland, 2011, Revija za menedžment, 33, str. 99. 

Primer tabele, referenca je iz knjige (naslov knjige ni znotraj narekovajev): 

Opomba. Faktorske uteži > 0,4 so poudarjene. CI = interval zaupanja. * p < 0,05; ** p < 0,01; *** p < 0,001. Prirejeno iz Knjige o menedžmentu (str. 15), po J. Novak, 2012, Ljubljana: DZS. 

2.10.2 Slike

Slike (pod slike se uvrščajo grafikoni, sheme, fotografije) morajo biti sredinsko poravnane in postavljene na mesta, kamor vsebinsko sodijo, hkrati pa morajo biti v besedilu omenjene tako, da se navede njihova številka, npr. (glej Sliko 1.1.). Vse slike morajo biti približno enake velikosti, prevelike ali premajhne slike niso zaželene. 
Številka slike in naslov slike sta pod sliko levo poravnani, velikost 10pt, male tiskane črke, prav tako velja za opombe/reference. Če je slika ali so podatki na sliki prevzeti iz literature, mora biti v naslovu slike kot tekoči tekst natančno navedena referenca, ki se zapiše kot opomba. Številko slike zapišemo ležeče, naslov slike in opombe/referenco pa pokončno. 

Velikost slik mora omogočati berljivost prikazanih podatkov. Velikost pisave v sliki je 8pt-12pt.

Slike so oštevilčene dvo- ali trištevilčno, s piko za številko, brez dvopičja. Prva oz. druga zaporedna številka označuje številko poglavja oz. podpoglavja, druga oz. tretja pa sliko (npr. Slika 1.1. Starost anketirancev v %). Naslednja zaporedna številka se začne šteti znova v vsakem novem poglavju. Slike so črno-bele ali barvne.

Slika in opombe/reference se oblikujejo po spodnji predlogi: 

Slika 1.1. Starost anketirancev v %. Prirejeno iz Knjiga o menedžmentu (str. 15), po J. Novak, 2012, Ljubljana: DZS. 

Za lažje oblikovanje navajamo 2 primera navedbe naslova slike in različnih referenc. 

Primer slike, referenca je iz revije (navedemo samo letnik revije): 

Slika 3.1. Model odnosov med objekti. Prirejeno iz »Raziskava odnosov v zahtevnih modelih«, po T. Harton in J. V. Walland, 2011, Revija za menedžment, 33, str. 99. 

Primer slike, referenca je iz knjige (naslov knjige ni znotraj narekovajev): 

Slika 4.1. Naloge menedžmenta v podjetju. Prirejeno iz Knjiga o menedžmentu (str. 15), po J. Novak, 2012, Ljubljana: DZS. 

2.10.3 Enačbe
Za enačbe uporabljamo enaka pravila kot za slike, kjer v opombi obvezno pripišemo razlago simbolov, ki so uporabljeni v enačbi. Podrobnejša navodila o prikazovanju rezultatov s tabelami, slikami in enačbami so v zadnji izdaji Publication Manual of the American Psychological Association.
2.11
Citiranje in povzemanje

Velja splošno pravilo: kadarkoli se kot del vsebine naloge uporabi besedilo ali podatke drugega avtorja, je to vedno potrebno označiti s citatom oz. sklicem na primernem mestu v besedilu in to ne glede na uporabljeno literaturo ali vir (internet, knjiga, revija, zbornik, časopis idr.). To velja tako za neposredne navedke (citiranje) kot tudi za uporabo idej in ugotovitev drugih avtorjev z lastnimi besedami (povzemanje). Začetek in konec citata sta označena z dvojnimi narekovaji. 
Tudi pri povzemanju (brez dobesednega citiranja) je potrebno na ustreznem mestu natančno navesti podatke o referenci. Kot primer predstavljamo dva primera povzemanja:
(1) Novak (2010, str. 5–6) navaja, da je ključnega pomena za organizacijo kakovost. Kakovost vpliva tudi na finančne rezultate organizacije.
(2) Novak (2010) navaja, da je ključnega pomena za organizacijo kakovost. Kakovost vpliva tudi na finančne rezultate organizacije (str. 5–6).
Navajanje referenc je sestavljeno iz dveh delov, in sicer navajanja v besedilu in seznama vseh uporabljenih virov ter literature, ki se oblikuje v poglavju reference ob koncu. 

V besedilu za navajanje referenc uporabljamo oznake v oklepajih, kar daje kratko informacijo o avtorju, letnici, in mesta v referenci (predvsem strani). Citat ali povzetek mora biti naveden tako, da ga je mogoče čim enostavneje poiskati v seznamu referenc. Navajanje strani v sklicu je obvezno. Namesto strani lahko navedemo številko poglavja, številko točke, številko člena ipd. Za razpon strani uporabimo stični pomišljaj. Citirano ali povzeto besedilo mora biti nedvoumno ločeno od avtorjevega besedila.

Seznam referenc vsebuje popolno bibliografsko informacijo. Vse, kar je navedeno v oklepajih v besedilu, mora biti natančno navedeno v seznamu referenc, ter vse, kar je v seznamu referenc, mora biti navedeno in uporabljeno v besedilu. 

Kako navajati v besedilu:

Samostojni avtor

(Smith, 1991, str. 44)

Dva avtorja, do vključno petih avtorjev

(Hague & Harrop, 2007, str. 15) 
(McIvor, Humphreys, McKittrick, & Wall, 2009, str. 1045–1046)

Več kot pet avtorjev

(Macur et al., 2008, str. 22–24)

Navajanje točno določene strani ali razpona strani

(Smith, 1991, str. 100) 

(Smith, 1991, str. 100–115) 

Navajanje strani v besedilu je obvezno.

Navajanje določenih delov besedila, če zaradi elektronskega dostopa ali narave besedila (če so npr. pomembnejša poglavja, odstavki, členi ali točke ipd.) ni mogoče ali pa ni smiselno navajati strani

(Waltz, 1979, 1. pogl.)

Organizacija ali skupina kot avtor

(OZN, 2005, str. 76)

Organizacija ali skupina kot avtor, ko ni znano leto nastanka

(Amnesty International, 7. tč.)

Primarni vir (dokument) namesto individualnega ali kolektivnega avtorja

(Pogodba o Evropski ustavi, 2. čl.)

Navajanje po drugi (sekundarni) referenci

(Mannheim v Jambrek, 1992, str. 33) (Mannheim, 1963, str. 99 v Jambrek, 1992, str. 33) Mannheimovi rezultati (navedeno v Jambrek, 1992, str. 33) ... 
Če je le mogoče, preverimo in uporabimo prvotni vir. Ko to ni mogoče ali smiselno, moramo natančno navesti tudi stran(i) v sekundarnem viru, kjer je povzet ali citiran prvotni vir.
Več del istega avtorja (če imajo dela isto letnico, dodamo črke po abecednem redu)

(Usenik, 1996a, str. 51, 1996b, str. 45, 2012, str. 87) 

Dela so navedena v enakem zaporedju kot v referencah.

Hkratno navajanje več referenc (ločimo jih s podpičji)

(Bučar, 1976, str. 15; Hague & Harrop, 2007, str. 55– 62; Peters, 1999, str. 31) 
Dela so razvrščena po abecednem vrstnem redu.
Navajanje internetnih virov 
(Sistema se je potrebno držati skozi celotno besedilo. Vse internetne vire se v enotnem končnem seznamu referenc na koncu besedila navede po abecedi skupaj z ostalimi referencami)

· po avtorju ali nosilcu spletne strani/ članka/ prispevka... npr. (Jessop, 2004, str. 3) ali (24ur.com, 2009, str. 11); s pripisom datuma članka oz. dostopa do spletne strani;
· če ni avtorja, z naslovom dokumenta/zakona oz. z naslovom časopisnega članka, ki nima avtorja npr. (Splošna deklaracija človekovih pravic, 1948) ali (Chicago Tribune, 1994); 
· če se navaja internetno stran kot celoto pa npr. (World Health Organization).
UPOŠTEVAJTE STROKOVNO USTREZNO CITIRANJE IN NAVAJANJE. V nasprotnem primeru bo naloga označena za plagiatorstvo in kot takšna na VŠ Grm Novo mesto tudi obravnavana.

2.12
Reference

Poglavje Reference ni oštevilčeno poglavje. Naslov REFERENCE pišemo po pravilu naslova prve ravni - velikost 14pt, velike tiskane črke, pokončno, krepko.

Poglavje Reference vsebuje celotni seznam uporabljene literature (knjige, zbornike, članke …) in vire (internetne naslove, zakone, statistične publikacije, slovarje … ). 
Reference naj bodo čim novejše izdaje – držite se približnega razmerja: ¼ do 2 let, ¼ od 2 do 5 let, ¼ od 5 do 10 let in ¼ je lahko starejših od 10 let. 
V diplomski nalogi mora biti uporabljenih najmanj 15 referenc, od tega vsaj 4 tuje. V magistrski nalogi mora biti uporabljenih vsaj 30 referenc, od tega vsaj 8 tujih. 

Pri seminarski in aplikativni raziskovalni nalogi uporabimo polovico manj referenc kot pri diplomski nalogi. 

Vse v besedilu uporabljene reference uredimo v seznamu referenc na koncu besedila naloge, ki je urejeno po abecedi priimkov avtorjev, imen institucij in naslovov dokumentov. Več referenc istega avtorja uredimo po starosti, od starejših k novejšim. 
Posamezne reference zaporedno številčimo z arabskimi številkami. Za številko je pika. Zamik druge vrstice reference je »viseče« z vrednostjo 0,63 cm. Besedilo je levo poravnano. Hiperpovezave naj bodo odstranjene in povezave naj ne bodo podčrtane. 
Splošno pravilo je, da so s poševnim tiskom poudarjeni tisti deli referenc, ki omogočajo, da jih najlažje najdemo. V primeru knjig so to njihovi naslovi, v primeru zbornikov naslovi zbornikov in v primeru člankov iz revij naslovi revij. 
Kako citiramo, povzemamo in kako navajamo reference, je razloženo v zadnji izdaji knjige Publication Manual of the American Psychological Association in priročniku APA: The Easy Way!. Na internetnem naslovu http://owl.english.purdue.edu/owl/resource/560/01/ so dostopni povzetki teh informacij. Na voljo je še nekaj internetnih povezav in elektronski dokument APA Style Guide to Electronic References. Pri delu si pomagamo s Slovarjem slovenskega knjižnega jezika. Za zagotovitev pravopisne pravilnosti (uporaba ločil in posebnih znakov, uporaba velikih in malih črk, uporaba odstavčnega oz. alinejnega naštevanja idr.) pa uporabljamo Slovenski pravopis – Pravila.

Knjige (primer za navajanje):

Samostojni avtor 

Jambrek, P. (1992). Uvod v sociologijo. Ljubljana: Državna založba Slovenije. 
Novak, D. (2009). Motivacija managementa (Diplomska naloga). Univerza na Primorskem, Fakulteta za management, Koper.

Dva avtorja do vključno sedem avtorjev 

Svete, U., & Pinterič, U. (2008). E-država: upravno varnostni pogledi. Nova Gorica: Fakulteta za uporabne družbene študije. 
Avison, D., & Fitzgerald, G. (2006). Information Systems Development: methodologies, techniques & tools (4. izd.). Maidenhead, Anglija: McGraw-Hill Education. 
Avtorje ločimo z vejico, veznik & uporabimo le pred zadnjim navedenim avtorjem. 
Zbornik 
Hewson, M., & Sinclair, T. J. (ur.). (1999). 
Approaches to Global Governance Theory. Albany: State University of New York Press. 
Kern Pipan, K., & Leon, L. (2011). Perspektiva, motivi in izzivi za poslovno odličnost. V M. Ferjan, M. Kljajić Borštnar, & A. Pucihar (ur.), 30. Mednarodna konferenca o razvoju organizacijskih znanosti: Organizacija prihodnosti, Slovenija, Portorož, 23.-25. marec 2011 (str. 554–560). Maribor: Fakulteta za organizacijske vede.   
Organizacija ali skupina kot avtor 

Global Environment Coordination. (1994). Facing the global environment challenge: A progress report on World Bank global environmental operations. Washington: The World Bank, Global Environment Coordination Division, Environment Dept.

Poglavje v zborniku 

Palan, R. (1999). Global Governance and Social Closure or Who is to Govern in an Era of Global Governance?. V M. Hewson, & T. J. Sinclair (ur.), Approaches to Global Governance Theory (str. 55–72). Albany: State University of New York Press.

Knjiga, dostopna tudi v e-obliki (navedemo še datum dostopa)
Baker, C. P. (2002). Absolutism and the Scientific Revolution, 1600–1720: A Biographical Dictionary. Westport: Greenwood Publishing Group. Pridobljeno 19. januarja 2008 na www.NetLibrary.org/.../.../ 
Za povezavo ni pike, razen če ni pika sestavni del povezave.
Poglavje v knjigi v e-obliki z urednikom (navedemo še datum dostopa)

Notram, M. (2007). Behaviorism. V N. Stiles (ur.), The Stanford encyclopedia of philosophy. Pridobljeno 19. januarja 2008, na http://plato.stanford.edu 
Za povezavo ni pike, razen če ni pika sestavni del povezave.
Pri straneh, ki se pogosto spreminjajo in kjer je datum dostopa pomemben, navedemo še datum dostopa. Letnica 2007 je datum kreiranja oz. datum zadnje spremembe strani, 19. januar 2008 pa datum pridobitve oz. dostopa na to stran. Glej tudi publikacijo APA Style Guide to Electronic References.

Članki (primer za navajanje):
Članek v znanstveni reviji (samostojni avtor) 
Katunarić, V. (1993). Interkulturalizem. Teorija in praksa, 30 (1/2), 14–25.

Conklin, D. W. (2005). Risks and rewards in HR business process outsourcing. Long Range Planning, 38(6), 579–598. doi: 10.1016/j.lrp.2005.09.004 
DOI (Digital Object Identifier) je obvezen, če obstaja. Imajo ga predvsem novejši članki, starejši pa ne. Za DOI ni pike, razen če ni pika sestavni del identifikacije. Številka letnika je izpisana poševno, v primeru zgoraj je to 38. V okroglih oklepajih je številka revije znotraj letnika, v primeru zgoraj je to 6. Med oklepajem in številko letnika ni presledka.

Članek v znanstveni reviji (več avtorjev) 

Bachrach, P., & Baratz, M. S. (1963). Decisions and Nondecisions: An Analytical Framework. American Political Science Review, 57(3), 632–642. 
Atesci, K., Bhagwatwar, A., Deo, T., Desouza, K. C., & Baloh, P. (2010). Business process outsourcing: A case study of Satyam Computers. International Journal of Information Management, 30(3), 277–282. doi: 10.1016/j.ijinfomgt.2010.01.009

Več kot sedem avtorjev 

Gilbert, D. G., McClernon, J. F., Rabinovich, N. E., Sugai, C., Plath, L. C., Asgaard, G., ... Botros, N. (2004). Effects of quitting smoking on EEG activation and attention last for more than 31 days and are more severe with stress, dependence, DRD2 A 1 allele, and depressive traits. Nicotine and Tobacco Research, 6, 249–267. doi:10.1080/14622200410001676305

Leon, L., Kern-Pipan, K., Sever, J., Germ, M., Križman, V., Palma, P., … Rejc Buhovac, A. (2007). Model odličnosti EFQM: Majhna in srednje velika podjetja. Ljubljana: Ministrstvo za visoko šolstvo, znanost in tehnologijo, Urad RS za meroslovje.

Članek v časopisu 

Daalder, I., & Lindsay, J. M. (2003, 10. maj). American Empire, Not 'If' but 'What Kind'. The New York Times, str. 9.

Časopisni članek (brez navedbe avtorja) 

Chicago Tribune. (1994, 24. februar). Gun injuries take financial toll on hospitals, str. A4.

Članek v reviji, dostopni tudi prek interneta 

Hoffmann, S. (2003, 18. marec). America Goes Backward. The New York Review of Books, 50(10). Pridobljeno 19. januarja 2008 na http://www.nybooks.com/articles/16350
Članek v časopisu, dostopnem tudi prek interneta

Cooper, R. (2002, 7. februar). Why We Still Need Empires. The Guardian Unlimited. Pridobljeno 19. januarja 2008 na http://www.guardian.co.uk/Archive/Article/0,4273,438 8915,00.hml 
Primarni (dokumenti) in ostali viri
Pri primarnih virih (zlasti dokumentih) je najpomembnejši naslov dokumenta ali zbirke dokumentov, zato so ti izpisani poševno. Upoštevamo uradno sprejete zapise posameznih dokumentov, ker jih je na ta način najlažje najti in preveriti uporabo. Na ta način upoštevamo tudi uveljavljene kratične naslove. Internetni viri: Če je treba internetne naslove zaradi dolžine deliti, naredimo presledek po /, _ = ali . (v tem zaporedju). V končnem besedilu odpravimo tudi internetne hiperpovezave.

Internetna stran, posamezna 

Prodi, R. (2001, 9. september). An Enlarged and More United Europe, A Global Player: Challenges and Opportunities in the New Century. Pridobljeno 19. januarja 2008 na http://www.europa.eu.int/comm/laeken_council/ bruges_en.htm

Internetna stran, celotna 

World Health Organization. (2006, 17. junij). Pridobljeno 19. januarja 2008 na http://www.who.int

Internetna stran, ni avtorja 

Splošna deklaracija človekovih pravic. (2005, 10. julij). Pridobljeno 19. januarja 2008 na http://www.unhchr.ch/ udhr/lang/slv.htm

Članek iz e-revije, brez strani 

Makiya, K. (2008, 17. marec). How Did I Get Iraq Wrong? Slate. Pridobljeno 19. januarja 2008 na http://www.slate.com/id/2186763

Uradni viri (primer za navajanje):
Gradivo za seje parlamenta in delovnih teles 

Državni zbor Republike Slovenije, Odbor za mednarodne odnose. (1997). Ocena stanja mednarodnih odnosov Republike Slovenije.

Vladni dokumenti 

Ministrstvo za delo, družino in socialne zadeve Republike Slovenije (2008, 3. april). Prednostne naloge. Pridobljeno 19. januarja 2008 na http://www.mddsz.gov.si/si/eu2008_mddsz/ prednostne_naloge/

Zakoni v Uradnem listu 

Zakon o zunanjih zadevah. (2003, 20. november). Uradni list RS št. 113/2003.
Zakoni na internetu 

Zakon o zunanjih zadevah. (2003, 20. november). Uradni list RS št. 113/2003. Pridobljeno 19. januarja 2008 na http://zakonodaja.gov.si/rpsi/r06/predpis_ZAKO3826. html

Mednarodne pogodbe v zbirki 

Pogodba o neširjenju jedrskega orožja – Treaty on the Non-Proliferation of Nuclear Weapons. (1968). 729 UNTS 161.

Mednarodne pogodbe na internetu 

Pogodba o neširjenju jedrskega orožja – Treaty on the Non-Proliferation of Nuclear Weapons. (1968). Pridobljeno 19. januarja 2008 na http://www.fas.org/nuke/control/npt/text/npt2.htm

Sodbe sodišč v zbirki 

Nikaragua proti ZDA. Military and Paramilitary Activities (1986). ICJ 4.

Dokumenti mednarodnih institucij 

Evropska Komisija. (2004, 12. april). Commission Staff Working Paper: Bosnia and Herzegovina – Stabilisation and Association Report 2004. Pridobljeno 19. januarja 2008 na http://europa.eu.int/comm/external_relations/see/sap/ rep3/co_BiH.pdf

Odločitve mednarodnih institucij – pomemben naslov 

Resolucija 2526 (XXV) Generalne skupščine Združenih narodov, Declaration on Principles of International Law Concerning Friendly Relations and Co-operation Among States in Accordance with the Charter of the United Nations, sprejeta 24. oktobra 1970 (2004, 2. avgust). Pridobljeno 19. januarja 2008 na http://odsddsny.un.org/doc/RESOLUTION/GEN/NR0/348/90/IMG/NR034890.pdf?OpenElement Resolucije mednarodnih organizacij – pomembna zaporedna številka 

Resolucija 1174 Varnostnega sveta, S/RES/1174/1998. (1998). Pridobljeno 19. januarja 2008 na http://odsddsny.un.org/doc/UNDOC/GEN/N98/167/58/PDF/N9816 758.pdf?OpenElement

Resolucije mednarodnih organizacij – pomemben tudi naslov resolucije 

Deklaracija Generalne skupščine GA/RES/2526(XXV) . Declaration on Principles of International Law Concerning Friendly Relations and Co-operation among States in accordance with the Charter of the United Nations – Deklaracija načel mednarodnega prava glede prijateljskih odnosov in sodelovanja med državami v skladu z UL OZN, sprejeta 24. oktobra 1970 (1970). Pridobljeno 19. januarja 2008 na http://www1.umn.edu/humanrts/ instree/ principles1970.html

Standard 

British Standards Institute. (2002). BS EN ISO 11623: Transportable gas cylinders: Periodic inspection and testing of composite gas cylinders. London: avtor. Slovenski inštitut za standardizacijo. (2011). SIST EN ISO 9001:2008: Sistemi vodenja kakovosti – zahteve (ISO 9001:2008). Ljubljana: avtor.

Poročilo 

Birney, A. J., & Hall, M. M. (1981). Early identification of children with written language difficulties (poročilo št. 81-502). Washington, D. C.: National Educational Association.
Novak, A., & Kumar, C. (2012). Stroški napak (raziskava 12-2/2012). Ljubljana: Delo.

Navodilo, pravilnik

Visoka šola za upravljanje podeželja Grm Novo mesto. (2014, 11. december). Pravilnik o diplomski nalogi (št. SA-010, 1. izd.). Novo mesto: avtor. Pridobljeno 19. januarja 2008 na 
http://vsgrm.unm.si/vs-grm/katalog-dokumentov.
Gantar. J. (2013). Zagotavljanje kakovosti izdelkov (interni pravilnik). Koper: Tomos.

Neobjavljeni viri (primer za navajanje):
Tomos. (2006, 15. januar). Navodila za pogajanja. Neobjavljen interni dokument. 
Hampshire Constabulary. (2006, 10. april). Student charter. Neobjavljen interni dokument.

Intervju

Novak, J. (2008, 10. maj). Intervju z avtorjem. Nova Gorica.

Drugi elektronski viri (primer za navajanje):
Televizijski prispevek 

Dnevnik. (2007, 13. april, 19:00). [1. program] TV Slovenija.

Radijski prispevek 

Studio ob 17-ih. (2006, 13. maj, 17:00). [1. program] Radio Slovenija.
Prevodi:
V primeru uporabe ne-angleških oz. ne-slovenskih knjig ali člankov se napiše originalni naslov in v oglatih oklepajih slovenski oz. angleški prevod.

2.13 Priloge

Med priloge sodi vse, kar ni nujno potrebno za razumevanje besedila in bi besedilo le bremenilo. Priloge lahko vključujejo primer instrumenta za zbiranje podatkov (npr. anketni vprašalnik, lestvice stališč idr.), slikovna gradiva, fotografije, dopise, tabele, grafe in drugo gradivo. O umestnosti prilog naj presodi mentor. 
Poglavje Priloge ni oštevilčeno poglavje. Naslov PRILOGE pišemo po pravilu naslova prve ravni - velikost 14pt, velike črke, pokončno, krepko. 
Vsaka priloga se začne na novi strani. Priloge morajo biti označene z zaporednimi črkami in naslovom. Naslov posamezne priloge pišemo po pravilu naslova druge ravni - velikost 12pt, male črke, razen oznake, ki se pišejo z velikimi črkami, pokončno, krepko. Primer: Priloga A: Anketni vprašalnik, Priloga B: Primer oglasa v reviji idr. V besedilu se na priloge sklicujemo ali (priloga A) ali glej prilogo A.

3 
TEHNIČNI VIDIK PISNIH IZDELKOV

(1) Pisni izdelki se oddajajo v tiskani obliki. Seminarske naloge in aplikativno raziskovalne naloge morajo biti vezane v spiralo ali biti v plastični mapi. Diplomska oz. magistrska naloga je vezana v trde platnice.
(2) V pregled se diplomska oz. magistrska naloga odda v elektronski obliki (doc.).  

(3) Robovi strani: levi rob je 3 cm, desni rob 2 cm, zgornji rob 2,5 cm, spodnji rob 2,5 cm. 
(4) Pisava celotnega besedila: Times New Roman, velikost pisave 12pt, barva besedila je črna (oz. samodejno). 
(5) Razmik med vrsticami je največ 1,2 vrstice. 
(6) Posameznih delov besedila ali posameznih besed praviloma ne poudarjamo s slogom pisave krepko, poševno ali podčrtano. Lahko pa se vseeno odločimo za ta način poudarjanja, pri tem pa izberemo samo en slog (npr. krepko) in ga uporabljamo skozi celotno besedilo ter poudarimo samo res ključne besede ali dele besedila. 
(7) Le glavna poglavja pišemo na novo stran; podpoglavja ne pišemo na novo stran in ne puščamo nepotrebnih na pol praznih strani.  
(8) Opombe pod črto niso dovoljene. 
(9) Tiskanje vseh pisnih izdelkov je obvezno obojestransko, in sicer od Povzetka dalje. Povzetek, Kazalo, Uvod, Priloge in Reference se vedno začnejo na novi strani.
(10) Poravnava teksta odstavkov je obojestranska, prva vrstica ni zamaknjena in med odstavki izpustimo eno prazno vrstico, da so odstavki med seboj ločeni. 
(11) Poravnava vsebine poglavja »Reference« je izjemoma levo. Zamik druge vrstice reference je »viseče« z vrednostjo 0,63 cm.

(12) Pri odstavčnem ali alinejnem naštevanju izberemo en način (ali največ dva) in ga uporabljamo skozi celotni izdelek. Primer: 1), 2), 3), …; 1., 2., 3., …; a), b), c), …; pomišljaji, pike idr.
(13) Zahval in posvetil ne navajamo, nog in glav na straneh ne uporabljamo. 
(14) Barv v besedilu ne uporabljamo. Tabele naj bodo črno-bele, slike so lahko barvne ali črno-bele.  
(15) Pisni izdelek mora biti lektoriran v slovenskem jeziku in tujih jezikih (angleščina/nemščina). 
(16) Strokovna in znanstvena dela naj bodo napisana v prvi osebi množine. 
(17) Za vzorec ne uporabljamo drugih pisnih izdelkov, pač pa za izdelavo diplomske oz. magistrske naloge uporabljamo Predlogo za izdelavo diplomske oz. magistrske naloge (glej Prilogo 6), ki je del teh Navodil. 

(18) Angleške izraze zapišemo v okroglih oklepajih poševno, kot kaže primer: (angl. management). 
(19) Statistike morajo biti zapisane v skladu z APA priporočili. 
(20) Akronimi, kratice in simboli naj bodo zbrani v prilogi. 
4
SPLOŠNE DOLOČBE

Ta Navodila začnejo veljati naslednji dan po sprejemu na Senatu VŠ Grm Novo mesto. S sprejemom teh Navodil prenehajo veljati  Navodila za pisanje strokovnih in znanstvenih del na Visoki šoli za upravljanje podeželja Grm Novo mesto, sprejeta dne 26. 11. 2015 in spremembe sprejete dne 24. 5. 2017 in 11. 9. 2019. 

Navodila se objavijo na spletnih straneh Visoke šole za upravljanje podeželja Grm Novo mesto.
	
	       dekanja VŠ Grm Novo mesto
izr. prof. dr. Lea-Marija Colarič-Jakše


Priloga:
· Predloga za izdelavo diplomske oz. magistrske naloge

· Platnica 
· Notranja naslovna stran
· Izjava o avtorstvu

· Hrbet

IZJAVA AVTORICE/AVTORJA
Podpisana/-i ………………………………., študent/-ka VŠ Grm Novo mesto, v skladu z določili Statuta VŠ Grm Novo mesto izjavljam:

· da sem diplomsko/magistrsko nalogo pripravljal/-a samostojno na podlagi virov, ki so navedeni v diplomski/magistrski nalogi,

· da dovoljujem objavo diplomske/magistrske naloge v polnem tekstu, v prostem dostopu, na spletni strani oziroma v digitalni knjižnici VŠ Grm Novo mesto

a) takoj,

b) po preteku 12 mesecev po uspešnem zagovoru,

c) ne dovoljujem objave na spletni strani oziroma v digitalni knjižnici VŠ Grm Novo mesto zaradi prepovedi organizacije, v sklopu katere je bil pripravljen empirični del naloge,

· da je diplomska/magistrska naloga, ki sem jo oddal/-a v elektronski obliki, identična tiskani verziji,

· da je diplomska/magistrska naloga lektorirana.

V Novem mestu, dne ________________   Podpis avtorja/-ice:_________________________
	Izdaja: 
04
	Velja od: 
12. 9. 2025
	Pripravila: 

Referat za študentske zadeve in KŠŠZ
	Pregledala: 
izr. prof. Lea-Marija Colarič-Jakše
	Sprejel: 
Senat VŠ Grm NM



